《又七律》
明代·梁维栋

经世惟君第一流，蓟门翘首意悠悠。三都佳丽归词笔，万里风云拥去舟。

长剑直从天外指，至言多在殿中收。休嗟白璧逢时晚，正是鸣珂报主秋。

作者简介：梁维栋，字完太。恩平人。明神宗万历三十一年（一六〇三）贡生，后任陕西同州州同，两视州篆，政绩大著。将不次擢，遽谢病归。寻幽山水间，吟咏自适，以寿终。有《水阁诗钞》。民国《恩平县志》卷一九有传。